**Poštovani učenici Srednje medicinske škole Slavonski Brod,**

Ovim putem želimo Vas i Vaše roditelje/skrbnike upoznati s Planom evakuacije i spašavanja za Srednju medicinsku školu Slavonski Brod.

Za vrijeme boravka u Školi izloženi smo mogućim iznenadnim događajima kao što su potres, olujni vjetrovi i led, udar groma, poplava, požar, velika visina snijega, eksplozija itd.

Kod nekih od navedenih događaja potrebno je provesti evakuaciju.

***Što je evakuacija?***

Evakuacija je organizirani način napuštanja Škole, prije nego nastupi ugrožavanje života i zdravlja učenika i zaposlenika, što može izazvati iznenadni događaj.

***Kako se ponašati kod evakuacije:***

* Nakon što se uzbuna oglasi školskim zvonom ostati mirni i poslušati upute nastavnika koji se nalaze s vama u učionici.
* Nastavnici će vas izvjestiti o iznenadnom događaju te izdati kratka i jasna naređenja za evakuaciju, usmjeravajući vas na točno određeni prolaz i mjesto za okupljanje.
* Kroz hodnike i stubišta kretati se u redu na tih i brz način, TRČANJE JE STROGO ZABRANJENO.
* Dolaskom na zborno mjesto mirno pričekati daljnje upute nastavnika i rukovoditelja evakuacije i spašavanja, ne stvarati naknadnu paniku, razilaziti se niti se samovoljno ponašati.

Kod nastanka iznenadnog događaja u Školi nema mjesta strahu i panici.

Srednja medicinska škola Slavonski Brod ima izrađen Plan evakuacije i spašavanja i osposobljene radnike za vođenje evakuacije i spašavanja, pružanja medicinske pomoći i gašenje požara.